ՏԱԹԵՎ ԳԻՏԱԿՐԹԱԿԱՆ ՀԱՄԱԼԻՐ

**ՎԵՐԱՊԱՏՐԱՍՏՎՈՂ ՈՒՍՈՒՑՉԻ ՀԵՏԱԶՈՏԱԿԱՆ ԱՇԽԱՏԱՆՔ**

**Հետազոտության թեման՝** «Հրաչյա Սարուխանի խոհափիլիսոփայական

պոեզիան»

**Հետազոտող ուսուցիչ՝**  Գայանե Ղազարյան

Սյունիքի մարզի Գորիս համայնքի Քարահունջի

միջնակարգ դպրոց

**ԳՈՐԻՍ 2021**

**ԲՈՎԱՆԴԱԿՈՒԹՅՈՒՆ**

1. **ՆԵՐԱԾՈՒԹՅՈՒՆ ․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․3**
2. **ԳԼՈՒԽ ԱՌԱՋԻՆ**

**ԱՎԱՆԴԱԿԱՆԻ ԵՎ ՆՈՐԱՐԱՐԱԿԱՆԻ ՀԱՄԱՏԵՂՄԱՆ ԱՌԱՋԻՆ ՓՈՐՁԵՐԸ․․․5**

1. **ԳԼՈՒԽ ԵՐԿՐՈՐԴ**

**ՀՈԳԵՎՈՐ-ԳՈՅԱԲԱՆԱԿԱՆ ՆՈՐ ԱՐԺԵՀԱՄԱԿԱՐԳԵՐԻ ԲԱՆԱՍՏԵՂԾԱԿԱՆ ԸՆԿԱԼՈՒՄՆԵՐԸ․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․19**

1. **ԵԶՐԱԿԱՑՈՒԹՅՈՒՆՆԵՐ․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․31**
2. **ՕԳՏԱԳՈՐԾՎԱԾ ԳՐԱԿԱՆՈՒԹՅԱՆ ՑԱՆԿ․․․․․․․․․․․․․․․․․․․․․․․․․․․․․․․․․․․․․․․․․․․․․․․32**

**ՆԵՐԱԾՈՒԹՅՈՒՆ**

Ժամանակակից հայ բանաստեղծական միտքը, համաշխարհային գրականության փորձով հարստանալով, առաջընթաց է ապրում: Առաջընթացի այս շրջանում իրենց առանձնահատուկ տեղն ունեն 1980-ականներին գրական կյանք մտած սերնդի ներկայացուցիչները, որոնց ստեղծագործությունների ուսումնասիրությունը կարևոր է:

Հրաչյա Սարուխանը մեծ վաստակ ունի ժամանակակից գրականության մեջ: Տարիների ընթացքում խաղաղ ու առանց աղմուկի հրատարակելով իր սքանչելի բանաստեղծական հատորները՝ ստեղծեց մի պոետական ժառանգություն:

Սարուխանը մեր արդի գրականության կենդանի դասականն է:

Նրա պոեզիան իր արդիական հնչեղությամբ ու պատկերամտածողությամբ նոր որակ է մեր քնարերգության մեջ: Այն լայն հնարավորություն է տալիս արդի հայ պոեզիայի առաջընթացի միտումների բացահայտման ու տեսական ընդհանրացումների համար: Ուսումնասիրել Հրաչյա Սարուխանի պոեզիան, նշանակում է անդրադառնալ 1980-ականների սերնդի բանաստեղծական որոնումներին:

«Հրաչյա Սարուխանի խոհափիլիսոփայական պոեզիան» աշխատության մեջ փորձել ենք ի մի բերել և համակարգված ներկայացնել Սարուխանի ստեղծագործական ժառանգությունը: Ուսումնասիրության հիմքում ընկած է Սարուխանի բանաստեղծական համակարգի ամբողջական ընկալման, ուսումնասիրող նյութի համադրման սկզբունքը:

Նպատակահարմար ենք գտել բանաստեղծի ձևավորման, հասունացման ու կայացման ընթացքը ներկայացնել ոչ թե ըստ մոտիվների, որը մեր կարծիքով արդեն իսկ հնացած և սպառած եղանակ է, այլ՝ ժողովածուների, որոնք, ըստ էության, շարային մտածողության դրսևորումներ են՝ ժամանակագրական քննությամբ ու համեմատությամբ:

Քննության այս եղանակը հնարավորություն է ընձեռում տեսանելի դարձնել բանաստեղծի հասունացման դինամիկան ու ամբողջացնել նրա դիմանկարը:

Ոսումնասիրության առարկան Հրաչյա Սարուխանի բանաստեղծական ժողովածուներն են։

Նպատակնէ՝ արժևորել Սարուխանի գրական վարպետությունը, ստեղծագործությունների վերլուծության միջոցով բացահայտել բանաստեղծի պատկերաստեղծման, լեզվաոճական, բանաստեղծական տարբեր կառույցների յուրահատկությունները: Առանձնակի հետաքրքրություն են ներկայացնում քրիստոնեական խորհրդանիշների օգտագործման, հանրաճանաչ միֆերի մեկնության, նրանց առեղծվածների գաղտնազերծման սարուխանական վերլուծությունները:

Գլխավոր խնդիրն է՝ քննել աշխարհի բանաստեղծական ընկալումների սարուխանական մոդելը, որն ավանդականի ու նորարականի, ազգային ու համաշխարհային գրական փորձի հաջողված համադրման արգասիք է:

Աշխատանքը կազմված է ներածությունից, երկու գլուխներից («Ավանդականի և նորարարականի համատեղման առաջին փորձերը», «Հոգևոր-գոյաբանական նոր արժեհամակարգերի բանաստեղծական ընկալումները»), եզրակացություններից, օգտագործած գրականության ցանկից:

Ներածության մեջ ներկայացվում են ուսումնասիրության առարկան, նպատակն ու խնդիրները։

Աշխատանքի գլուխներում ներկայացրել ենք բանաստեղծի թողած գրական ժառանգությունը ժամանակագրության քննությամբ:

Աշխատանքի ծավալը32 համակարգչային էջ է:

**ԳԼՈՒԽ ԱՌԱՋԻՆ**

**ԱՎԱՆԴԱԿԱՆԻ ԵՎ ՆՈՐԱՐԱՐԱԿԱՆԻ ՀԱՄԱՏԵՂՄԱՆ ԱՌԱՋԻՆ ՓՈՐՁԵՐԸ**

Ժամանակակից պոեզիայում իր հետաքրքիր պատկերամտածողությամբ, քնարականությամբ առանձնանում է Հրաչյա Սարուխան բանաստեղծը, ում առաջին ժողովածուն լույս տեսավ 1960-ականներին: Բանաստեղծական առաջին իսկ քայլերից պարզ էր Սարուխանի ընտրած ճանապարհը.

Մատներս արտասվում են կորցրածի համար։

Սարսափելի ծանր է լքումը։

Լեոնարդոն թեպետ իմ հոգին է համակ,

Նարեկացին սակայն ինձ ձգում է[[1]](#footnote-1):

Բանաստեղծն ընտրում է պոեզիայի ուղին՝ դիմելով Նարեկացուն՝ նրա լույսով մաքրագործվելու ակնկալությամբ:

«Սարուխան» գրական կեղծանունով առաջին անգամ հանդես է եկել 1966թ-ից՝ բանաստեղծություններ տպագրելով «Գարուն», «Կայծ» և «Ավանգարդ» թերթերում: Ահա «Գարուն» ամսագրի առաջին իսկ համարում տպագրված նրա բանաստեղծություններից մեկը: Պատկեր, որն ամբողջությամբ նոր է ու գրավիչ՝ «լուսնի մանգաղ», «հուշերիս ցանած գիշեր», «հալվող լուսին».

…Լուսնի մանգաղը

Հուշերիս ցանած գիշերն է հնձում:

Լուսինը հալվեց (Ե., էջ 40)։

Այնուհետև տասնամյա հապաղումն է եղել առաջին գրքի տպագրության: 1977թ․ լույս է տեսել «Եզրագծեր» ժողովածուն, որով բանաստեղծը «մի անօրինակ վրեժ է լուծել գրականությունից ու ապագա գրական աշխարհից, գալիք գրահավաքների բանը բուրդ է, քանի որ Սարուխանից առանձին ընտրանի կազմելու հնարավորություն չպիտի ունենան. սա՛ է նրա վրեժը՝ թույլ բանաստեղծություն չունենալը…»[[2]](#footnote-2): Առաջին գրքույկով էլ Սարուխանն իր վրա հրավիրեց գրական հասարակության և գրողների ուշադրությունը: «Իմ առաջին գիրքը՝ «Եզրագծերը», երբ լույս տեսավ, իհա՛րկե, տասը տարի ուշացումով, ցրեցին շարվածքը. տարբեր պատճառներ կային՝ քաղաքական, կրոնական՝ ըստ իրենց, ովքեր ցրեցին պետությունը, Խորհրդային Միությունը, գիրքս արժանացավ «Տարվա լավագույն առաջին գիրք» մրցանակին: Գրաքննադատները հաստատեցին, որ սկսնակի մուտք չէ, արդեն ձևավորված պոետ է եկել հայ գրականություն, ասպարեզ»[[3]](#footnote-3):

«Հրաչյա Սարուխանը,- գրում է Դավիթ Գասպարյանը,- ստեղծեց մի պոեզիա, որն իր արմատներով, իր հիմքերով գալիս էր մեր ազգային արժեքներից… Կանգնեց դասական ամուր ավանդույթների վրա և այդ գծով էլ գնաց առաջ, և այն, ինչ մնաց, արդեն իսկ Հրաչ Սարուխանի անունով իր անկյունը պիտի ունենա մեր պոեզիայի պատմության մեջ»[[4]](#footnote-4):

Նա քսաներորդ դարի սիրված հայ բանաստեղծներից  էր, Լոռվա աշխարհի մեծանուն բանաստեղծի՝ Թումանյանի գրական ավանդույթների արժանի շարունակողը: Բանաստեղծ, ում պոեզիան սնվում էր ազգային ակունքներից: Նա անդադար դժվարին որոնումների ճանապարհին էր՝ կեցության և մարդու առեղծվածի փնտրտուքում. «Ընդունեցե՜ք ինձ, //Դանթե, ու Լորկա, ու Չարե՛նց// Ու մկրտեք ի՛նձ էլ հեղուկով սուրբ…»։

60-ականների գրական սերնդի տաղանդավոր ներկայացուցիչը մոտ քառասուն տարվա ընթացքում ժառանգություն է թողել «Եզրագծեր» (1977), «Հրաշք օրեր» (1981), «Վկայություններ» (1989), «Այլ ժամանակներ» (1999), «Աստծո առավոտ» (1999), «Սիրո հուշապսակ» (2005) և «Ի տրիտուր» (2005) ժողովածուները: Նրա գործերը համարձակ որոնումների, ավանդույթի ու նորարարության բեղմնավոր ու հաջողված համադրության արգասիք են:

Սարուխանի համոզմամբ` բանաստեղծությունը ծնվում է ապրումից, զգացմունքից. «Բանաստեղծն ամեն տեղ կարող է գտնել իր գրելիքը, եթե դեռևս հույզեր ունի իր մեջ, սիրտը զգում է, հոգին` ապրում»[[5]](#footnote-5):

**Սարուխանի կարծիքով՝** արդի գրողներին ներկայացնելու կարիք կա. ավելի լավ է մի անգամ էկրանին երևաս, քան տասհազար օրինակով տպագրվես: Բանաստեղծը վստահ էր՝ մարդն ինքնամաքրման կարիք ունի. պոեզիան օգնում է մարդուն**. «Կուզենայի, որ ամեն մի հայ մտածեր, որ էն հեռավոր մի մարզի մյուս հայն իր հոգևոր ընտանիքի անդամն է»**[[6]](#footnote-6)**:**

Նա գիտակցում է իր եսը. «Ես Հրաչյա Սարուխանն եմ, շատ հնարավոր է՝ ոչ էլ ծնված լինեի: Ուրախ պիտի լինեմ, որ ծնվեցի: Ինչքան Աստված տալիս է, ապրում եմ, ինչ-որ հնարավոր է, կատարում եմ: Սա ես չեմ անում՝ ինչ որ գրված է, բոլորը աստվածային, եթերային, տիեզերական բաներ են: Ներշնչվում ես, թելադրում են: Ինձ է տրված այղ ամենը թղթին հանձնել, ես էլ խելոք-խելոք հանձնում եմ»[[7]](#footnote-7):

«Հրաչյա Սարուխանը,- գրում է նրա գրչակից ընկերներից մեկը՝ Հուսիկ Արան,- բառի արժեքն իմացող բանաստեղծ էր, տողի, պատկերի բանաստեղծ էր: Նա նաև հոգո՛ւ, սրտի՛, արյա՛ն բանաստեղծ էր: Եվ միշտ մնալու է այդ բանաստեղծական աշխարհը, որ կոչվում է հրաչսարուխանական, որ բերեց և պարգևեց մեզ: «Երևանից մինչև Երուսաղեմ գլորվում է Պոեզիայի դատարկ սկուտեղը,// …Օրերը շփոթում են իրենց տեղը…

Հրաչ Սարուխանը չի շփոթում, նա հստակ իր տեղն ունի»[[8]](#footnote-8):

**«ԵԶՐԱԳԾԵՐ»** (1977)**:** Սա բանաստեղծի մտահույզ պատվիրան է․«Եվ թող երգը հոսի արցունքի տեղ»։ Նա հիշում է Հերոսիմա և Բուխենվալդ՝ մարդկային ցավի ու մտատանջության սահմանների եզրագծերը, որը սկսվել է Դեր-Զորից՝ հայի համազգային աղետից։ Նրա կարծիքով՝ առանց ազգային ողբերգության եզրագծերի չկա համամարդկային եզրագիծ, այսինքն՝ Դեր-Զորից՝ Բուխենվալդ, Հերոսիմա։ Ժողովածուն «չապրեց սկսնակի ընդգծված չորեքթաթ շրջան, այլ սկսեց քայլել իր պոետական հարազատների ոտքերով, բայց ձևավորվող քայլքով»[[9]](#footnote-9)։ Բացվում է «Ներեցե՛ք ինձ» բանաստեղծությամբ.

Ներեցե՛ք ինձ,

Ազնիվ, խստաբարո սրբեր,

Ռոսլին ու Գրեկո ու Ռաֆայել...

Իմ հոգևոր կյանքում ինչ վրձինը չարեց`

Իմ գրիչը կանի –

Հմուտ ու նուրբ (Ե., էջ 5):

Գրականագետների համոզմամբ՝ 19-20 տարեկան պատանու մեծամտություն: Ի պատասխան՝ Սարուխանը գրում է. «Ես էլ ասում էի՝ Չարենցը քանի տարեկան էր, որ գրեց՝

Ես եմ հիմա – մի պոետ․ և իմ անունը – Չարենց–

Պիտի վառվի դարերում, պիտի լինի բա՜րձր ու մեծ։

Բա՝ Չարենցի հետ ես համեմատվում, էստեղ համեմատվելու հարց չէ, եթե Չարենցը մեծ չլիներ, էդ տողերը չէին լինի: Հիմա պոետը զգում է, ասում է՝ իմ գրիչը կանի հմուտ ու նուրբ, և այդպես էլ եղավ. էս տարիները դա ցույց տվեցին»[[10]](#footnote-10):

Առաջին ժողովածուները կայացման ու ինքնահաստատման լուրջ հայտ էին պոեզիայի անդաստանում: «Տառապանք, հուսաբեկություն ու հիացում, զայրույթ, ատելություն ու սեր՝ շաղախն այն ամենի, որից բաղադրված է մեծ պոեզիան, և որից բաղադրված է կյանքն ինքը»[[11]](#footnote-11):

Սարուխանի բանաստեղծություններում լսելի են և՛ Լոռվա բնաշխարհի ձայները, և՛ Երևանի երգերը, և՛ սիրահարված երիտասարդի սրտի սիրառատ մրմունջները, և՛ կյանքի հասուն տարիքում գտնվող մարդու աղոթքները։ Նա բարձրացնում է նաև տիեզերական թեման:

Բանաստեղծի հայերգության բարձրակետում է «Սրբաքար տեղանք» բանաստեղծությունը՝ հայրենիքի ճակատագրով մտահոգ հայի տագնապածին ահազանգը:

Սարուխանն օրհնում է ծնունդն իր, զի զավակն է մի երկրի, որը կոչում է «սրբաքար միակ տեղանք», «եզակի սրբապատկեր»: Այն ջերմ սերը, որ տածում է նա առ հայրենիք («Անթիվ շուրթերով համբուրում եմ քեզ, //Անթիվ ձեռքերով գրկում եմ ամուր»), կենարար երակի պես անցնում է բանաստեղծության ամեն մի տողով, շնչավորում, դարձնում այն հարազատ ընթերցողին, դարձնում նրան ավելի մտահոգ երկրի ապագայի հանդեպ: Եվ նրա հայրենասիրական քնարը դաստիարակում է ապագայի հերոսների, ապագայի նվիրյալների.

Դու՝ երակների կենարար ակունք,

Տենչալի պտուղ,

Մի՜րգ երանելի,-

Ահա քանի՜ դար ճաշակում եմ քեզ,

Բայց սովյալի պես

Քաղցած եմ էլի…(Ե., էջ 29)

Հայ ժողովրդի դարավոր տառապանքը, նրա վերջին մեծ ողբերգության մորմոքը և վերածնության բերկրանքը կան նրա երգերում: «Պոեմ համառոտ» քերթվածում «մղկտում է բանաստեղծի սիրտը մերկ». «ձյուն չտեսած անապատները ծածկվեցին ձյունով», իսկ «ձյուն տեսած անապատներում» նվաղեց մահվան արյունոտ սարսափը,

Երբ ուշաթափվեց հանճարեղ մի ցեղ,

Եվ խելագարվեց հանճարը ցեղի,-

Անապատներից տագնապը դեղին

Օձի պես սողաց բևեռից բևեռ…(Ե., էջ 10):

Կշեռքի նժարին էր դրված մի ամբողջ ժողովրդի լինելու և չլինելու ողբերգությունը՝ «Մերկ բռունցքի դեմ //Մի մերկ յաթաղան»: Բարձրացել էր թուրքական վայրագ յաթաղանը՝ նյութելու մի ոճիր, որ աննախադեպ էր պատմության մեջ: Ժամը վճռական էր, անտարբեր աշխարհը ծավի աչքերով «…սպասում էր այն թշվառ հային, //Որ պիտի կոչվեր… վերջին մոհիկան»:

Ա՜խ, ճակատագի՛ր…

Աչքերդ փակի՛ր,

Եվ նենգ խավարը կպաշարի քեզ (Ե., էջ 13):

Երբեմնի «դրախտավայր» հայրենիքը դարձել է «թշվառ երկիր»: Եվ ո՞ւմ նզովքով. «ինչ-որ մեկի նզովքով տարաբանվել է, ոգելքվել, կորցրել Հուշն ու Սերը, դարձել Գեհեն»: Եվ որպեսզի վերստին «ղողանջի» «Քարտեզագրված ինքնությունը մեր, //Տքնությունը մեր անքարտեզագիր», «մեզ հարկավոր է փրկարար մի ձեռք»: Հայ ժողովրդի լինելությունը հավաստելու են գալիս միֆական կերպարները.

Ե՞րբ էր՝

Աշխարհի հեռավոր ծայրում

Մշուշից ելան

Վահագն ու Դավիթ…(Ե., էջ 12)

«Գոյատևումի ջահերն իր վառեց» մի ողջ ժողովուրդ: Լսելի են մեր հինավուրց վանքերի խորհրդավոր գմբեթների տակ հոգեկան տուրք ու աղոթք դարձող հնչյունները.

Մոխրակույտերից մենք կառուցեցինք

Սրբության տաճար,

Որ եղերական խաչերից հառներ

Ու ծնունդ առներ

Սերո՜ւնդ մի հանճար (Ե., էջ 14)։

Բանաստեղծը, սակայն, չի կորցնում Հավատն ու Հույսը և «ոսկով ու խոսքով չկաշառվելու», «խենթությամբ Խոհասեղանին» համախմբվելու կոչ է անում «նույն կավից հյուսված իր մոլորյալ քույրերին ու եղբայրներին».

Հոգին ուզում էր մարմընից փախչել,

Մարմինն ուզում էր հեռանալ հոգուց,-

Հոգու եղեռն էր

Ու մարմընի հունձք:

Սակայն չլքեց մարմինը հոգուն,

Չլքվեց սակայն մարմինը հոգուց,

Միաձույլ էին-

…Դարձան մի բռունցք (Ե., էջ 11)։

«Ապրելու պահանջ» կա, և նորից ոտքի է ելել ժողովուրդը. «Եվ ո՞վ է տեսել, //Որ հավանական նահանջ թվացող ճանապարհները //Ոգեղեն քայլով մեկնեին առաջ…»: Հանուն հայրենիքի՝ հերոսների ու նահատակների երթը չի կարող խլացնել ազգային զարթոնքի այդ ձայնը.

Իմ Մա՜յր- Հայրենի՜ք,

Քեզ ուղեկցելը

Մեր մեջ արարեց ապրելու պահանջ,

Եվ մեր ուղեղի ճերմակ լաթերին

Քո սուրբ Մաշտոցի ոսկեձույլ աջը

Մեր երակների կարմիրով գրեց.

**Օ՜Ն, Ո՛Չ ՄԻ ՆԱՀԱՆՋ** (Ե., էջ 14)։

Ընդվզումով են շնչում Սարուխանի տողերը, երբ նա իր ժողովրդի տառապանքն է եղերերգում, երգում հայորդիների վրեժն ու հերոսությունը…

Բանաստեղծի պատկերացրած աշխարհը լի է Աստծո կողմից գաղտնագրված առեղծվածներով, որոնց վերծանումը դառնում է «Տիեզերքի և Մարդու» գոյության օրինաչափությունները բացահայտելու բանալի: Աստվածայինի ու ոչ աստվածայինի հավերժական հակադրամիասնության մեջ է թաքնվում մտքի շարժումը.

Քո խորության խորքերում մակերեսներ կան պահված,

Ու ամեն մի մակերես մի երկինք է տապալված (Ե., էջ 38)։

Նա կարողացավ հայի դրաման, հայ հոգու տրտմությունն ու ցավը տարրալուծել Մարդու դրամայի մեջ: Նրա պոեզիայի ճիշտ կենտրոնում կանգնած է Մարդը՝ իր տառապանքով ու արցունքով, իր թռիչքներով ու թռիչքներին հաջորդող ցավագին անկումներով, իր աստվածային սիրով.

Ես կհայտնվեմ Հիսուսի նման…

Իմ գլխից վերև պսակ կլինի:

…Եվ ամեն ցերեկ կփնտրես դու ինձ

Գորշ փողոցներում, երկնքում մթար…(Ե., էջ 19)

Մարդը, որ իրեն «Աստվածամարդ» է զգում, պատրաստ է մատնվել, չարչարվել «անտրտունջ, անձայն», լուռ ընդունել փշեպսակը, խաչվել, համբարձվել Հիսուսի նման:

Սերը հավատամք է պոետի համար, վասն սիրո քանիցս խաչվել է նա՝ գլխին առնելով փշեպսակը՝ որպես թագ, իսկ «…աճյուն դարձած համբույրները ջերմ // Կհառնեն որպես սրբազան բողոք»: Ու իր մենության հետ շրջող մարդկային հոգու մի ողբերգություն է բացվում հայացքիդ դեմ.

Խելագարվում եմ

Անձրևի նման,

Անձրևի նման-

Կաթիլ առ կաթիլ (Ե., էջ 6)։

«Թափառումների եզրագծերին //Ճանապարհները մնացին փոշոտ». տվայտանքներով, զրկանքներով լի հոգու ալեկոծ հառաչանք ու ալեբախություն է. «Իսկ ես- Տագնապում եմ, //Իսկ ես- Անհանգիստ եմ…»: Բայց Մարդը երբեք բարձրագոչ չի բողոքել իր «ճակատագրից», երբեք բարձրագոչ չի գրել իր խռովքների ու հուզումների մասին, զուսպ է խոսել իր հոգևոր աշխարհի մակընթացություններից ու տեղատվություններից, լուռ է տարել ցավը. «Միայնության մեջ հայելիները //Ցուցադրեցին աչքերս խոնավ»:

«Եզրագծեր» ժողովածուի ճանապարհներին օրորվե՛ք «սև ամպերի ճերմակ փրփուրներում», փորձե՛ք դատարկել սիրտը ջրհորների, «ո՛րբ ափերում ջրահեղձի վերջին ճիչը» լսե՛ք, «Եվ թող չսևանան էլ երբևէ, //…Պսակները ձեր ձյունածիր», փնտրե՛ք ձեր թանկագին կորուստների շիրիմները, վերցրե՛ք ձեր բաժին վերջին արցունքները, «Մաքրե՛ք ձեր կոկորդը, //Եվ թող երգը հոսի արցունքի տեղ» և կզգաք, որ բանաստեղծի խռովքի փրփուրներն «ընդերքում են».

Աշխարհում մի կետ կար ինքնուրույն,

Եվ ինքը… միջո՛ւկն էր այդ կետի (Ե., էջ 26)։

Եթե գեղարվեստական գրականության առաջին հատկանիշը պատկերավոր խոսքն է, ապա Սարուխանի ամբողջ ստեղծագործությունն անկրկնելիորեն հարուստ մի պատկերասրահ է: Այդ սրահում երկու պատկերներ են դրված, որոնցից մեկը կենսաթրթիռ ու արևառ գույներով է պատված («Սև ամպերի ճերմակ փրփուրներում //Օրորվում է լուսնի առագաստը դեղին»), մյուսում տիրապետողը թանձր սևն է ու մոխրագույնը. առաջինը բանաստեղծի երազն է, երկրորդը՝ իրականությունը.

Իմ սենյակը ճերմակ լույս է սիրում,

Մինչդեռ շաղախվել է լույսը քո աճյունով,

Եվ մոխրագույն լույս է շուրջս տիրում:

Իսկ ես, չիմանալով մոխրագույնի քայլը,

Չեմ հասկանում՝ ո՜ւր եմ ես տանում ինձ (Ե., էջ 22):

Բանաստեղծն ուզում է երազի միջով քայլել դեպի գեղեցիկը, արդարը, բայց ամեն անգամ իրականությունը կանգնում է նրա դեմ ու խախտում, աղարտում ամեն ինչ: Երազը հաճախ չինական վարդի, կարմիր պաստառի, ճերմակ մարմնի տեսք ունի, իրականությունը՝ դեղնած տերևների, սև իրիկունի, կարմիր լռության, ճերմակող արյան: Բայց սրանք ևս խորհրդանիշներ են:

Համարյա ոչինչ ուղիղ իմաստով չի ասում, ամեն ինչ հագեցած է պատկերներով, փոխաբերություններով: Նրա «բանաստեղծության տողերի մեջ» «երկնի ծառերիցթափվում են պտուղները ձյան», «երկինքը լի է աստղե հուշերով», «Ոչ մի մարմարիոն արձանով //Չի ծածկվի կսկիծը բնածին» և այլն:

«Գողերը նաև պոեզիայում են լինում վախկոտ։ Ճշմարիտ ժառանգորդն ասում է ժառանգական-գենետիկ խալերի մասին, չի թաքցնում իր գենը։ Դա է մեծ արվեստի ու ճշմարիտ արվեստագետի ուղին ու վարքագիծը։ Եղիշե Սողոմոնյանը եկավ տերյանական դպրոցից ու դարձավ Չարենց։ Չարենցյան դպրոցից է գալիս Հրաչը, որ Սարուխան դառնա։ Այսպիսին է պոեզիայի գիրք ծննդոցը»[[12]](#footnote-12)։

**«ՀՐԱՇՔ ՕՐԵՐ»** (1981)**:** Սարուխանի ստեղծագործական ծննաբանությունը սկիզբ է առնում Ե.Չարենցի և Ս.Եսենինի աշխարհներից, հասնում մինչև իր ժամանակակիցների եռանդուն որոնումների կենդանի ընթացքը: Նաիրյան երկրի բանաստեղծը «հայ պոեզիայի համար արեց այն, ինչ կարող էր անել բանաստեղծների մի ամբողջ սերունդ: Նա իր քերթողական մաքուր ու զորեղ ձեռքերով ասես և՛ հեթանոսական դարերի հեռուներից, և՛ Ոսկեդարից, և՛ միջնադարյան մատյաններից հանեց մեր պոեզիայի ողջ հարստությունը, և այն նորից պարզեց ժողովրդին ու դարերին»[[13]](#footnote-13):

Հ.Սարուխանը, չկորցնելով իր ինքնությունը, իր ձայնի բնական շունչն ու հնչերանգը, կարողացավ առանց արհեստական միջամտությունների հետևել բանաստեղծական մտածողության բնական զարգացման օրինաչափություններինև հաջողության հասնել: Նրա տողերը հեռու են շինծու գրական կեցվածքից: «Կյանքի մեջ գուցե կեղծիքն այնքան աչք չի ծակում, որքան գրականության մեջ» (Վ. Տերյան), այն ո՛չ կեղծիք, ո՛չ խոնարհում, ո՛չ խոնարհվել է ընդունում՝ պահանջելով նույնն իր զավակներից.

Իրարից հեռու, նաև իրար մոտ,

Մենք նույնն ենք եղել.

Ո'չ եղեգներին խոնարհվող քամի,

Ո'չ քամիներից խոնարհվող եղեգ (Ա.Ա., էջ 86)։

«Անկախ բարդացումներից, անկախ ավանդական ու նորարական կողմնորոշումից, վերջին շրջանում պարզունակացվեց նոր բանաստեղծությունը, որից ունեցած զուսպ դժգոհությամբ է սկսում իր խոսքը բանաստեղծը. «Պարզապես արդեն անտանելի է խոսքը պարզունակ»: Այս դժգոհությունն ուղղված է բոլոր այն «ծծկեր պոետներին», որոնց ջանքերով «Երևանից մինչև Երուսաղեմ Գլորվում է Պոեզիայի դատարկ սկուտեղը»[[14]](#footnote-14):

Գիրքը բացվում է «Հրաշք օրեր» բանաստեղծությամբ: Հեղինակն ինքնարտահայտման ոլորտի մեջ է ներքաշում ոճական մի երանգ, որը գալիս է… աշուղ Ջիվանիից.

Եվ ձուկը շրջվեց:

Եվ իմ կոպերը

Ծածկեցին նրա աչքերն անկենդան,

Եվ ջրերն ասին՝ հրաշք օրերը

Ձկների նման կուգան ու կերթան…(Ա.Ա., էջ 47)

Ակամա հիշում ես Չարենցի դարձը դեպի Սայաթ-Նովա, որի փայլուն արտահայտությունը դարձավ աշուղական պոեզիայի տարրերի ներթափանցումով գրված «Տաղարան»-ը:

Հ.Սարուխանը «մակերեսային հույզին, մակերեսային դատողություններին, ասելու պահին իսկ կեղծված անկեղծությանը, հաշվենկատ սրտաբացությանը, անվտանգ ճշմարտախոսությանը, բառերի երբեմն սրամիտ, արտասովոր, երբեմն պարզապես արտառոց խաղերին հակադրում է մարդկային ապրումների իրական հարուստ աշխարհը՝ իր դրամատիկ պահերով, իր դժվար ճշմարտությամբ»[[15]](#footnote-15): Բանաստեղծի ինքնարտահայտման նպատակն է հասնել «իրականության սահմանը մինչև».

…Բորբոսնած երկինք ու որդնած ձյուն էր…

Գիշերը կույր էր, առավոտը՝ խուլ,

Ցերեկը՝ համր, երեկոն՝ խարխուլ…

Իսկ ցանկությունն է՝ հաղորդակցվել այդ իրական աշխարհի հետ.

Իմ ձայնից այն կողմ ամայություն էր…

Գնա՛մ, ժողովեմ մոխիրը ձայնիս,

Փրկեմ բառերիս աճյունափոշին (Ա.Ա., էջ 79)։

«Հրաշք օրեր» ժողովածուն ներքուստ կառուցված է: Շատ ու շատ գրքերում հանդիպող իրար գլխի թափված կամ պայմանականորեն փնջերի բաժանված բանաստեղծություններին այստեղ փոխարինել են կազմակերպված շարքերը, որոնցում զետեղված գործերն ունեն ներքին կապակցվածություն, զարգացում ու միասնականություն:

Առանձնանում է հինգ տրիոլետից բաղկացած «Ցրտահարված պտուղների երգը» շարքը: Ահա բացվում են կերպափոխության հանդեսի վարագույրները. «Կերպափոխության մթին հանդես է ամեն մի գիշեր»: Արդի մարդու և նախնական հոգու հաղորդակցման հանդեսում «օտարացման ոգին սարդոստայններ է մեր շուրջը հյուսում», «պահապան-հրեշտակներից» տենչում անուրջների «անթերի թևեր»՝ փորձելով ստեղծել գոյաբանական ամբողջական մի աշխարհ.

Օ՜, վաղնջական առավոտների ստնտու գիշե՛ր,

Օտարացման ոգին սարդոստայններ է մեր շուրջը հյուսում…

Ո՜ւր էր թե հեռվում նախնական սերմը մեզ մի պահ հիշեր,

Ամփոփե՜ր սիրով խնձորածաղկի թերթերի ներսում (Ա.Ա., էջ 102)։

«Հ.Սարուխանի բանաստեղծություններին բնորոշ է փիլիսոփայականացված հավերժական ժամանակի ներկայությունը, ինչն էլ նրան հնարավորություն է տալիս խոսել աշխարհի գոյաբանությունն իմաստավորող հին ու նոր խորհրդանիշների առկայությամբ ու մասնակցությամբ»[[16]](#footnote-16): Ահա գրքի «Բիբլիական աշուն» շարքը, որի մեջ հոգու և պատմության իմաստությանը հաղորդակցվելու տենչը նրան հասցրել է մինչև մեծ ջրհեղեղն ու Նոյյան առասպելը: Բիբլիական ջրհեղեղը կմաքրի ախտածին ու ախտակիր աշխարհը.

Եվ սուրբ անձրև է աշունն աղերսում,

Եվ վարարում է ջուրը Եփրատի,

Եվ ամեն երրորդ կաթիլի ներսում

Նոյի պատկերն է

Եվ Արարատի (Ա.Ա., էջ 84)։

Երևակվում են Արարատը, Նոյի պատկերը, ով բարոյազուրկ հասարակության մեջ չկորցրեց իր հոգու մաքրասիրությունն ու մաքրակենցաղությունը։ Վեր է հառնում Ղազարոսի կերպարը՝ ևս մեկ անգամ փաստելու Աստվածորդու զորությունը: Բանաստեղծը ձգտում է դեպի «Նախնաշխարհի կենտրոնը վես» («Անձրևն անցներ, ու մամուռը փայլեր պատին») և շշնջում «հայրենաբաղձ երգի խոսքեր». «Համբերությո՜ւն համբերանքիդ, Երկնային Տե՜ր»: Պատկերվում է հայ ժողովրդի պատմական երթի ու վերջին չարչարանացճանապարհը.

Եվ ինչ-որ մեկի հիշողությունը

Տիրոջն է փնտրում՝ ցրտից շիկնելով,

Եվ տերն, անտեղյակ անտեր բառերին,

Երկինք էր գնում թաց կոշիկներով…(Ա.Ա., էջ 63)

Հ.Սարուխանի պատկերած վիճակները ժամանակի մեջ ապրող անհատի հոգևոր ճշմարտությունները հայտնաբերելու հաջող փորձեր են: Այդ հոգևոր ճշմարտությունը պետք է տեսնել ու ապրել. «Մենք Հուդա՞, թե՞ Հիսուս ենք եղել //Ստվերում Տիրամոր արգանդի»: «Առաջվա պես էլի տխրություն է ծորում //Տերևից էլ դեղին հոգիների վրա».

Ո՞ւր է գլորվող իմ արցունքը:

Որտե՞ղ է թաշկինակս (Ա.Ա., էջ 89)։

Ու մարդկային հոգու մի ողբերգություն է բացվում. «մազերիս սև արտում մի հասկ է ճերմակել», և «սև արտում ճերմակ այդ հասկը պահած»՝ անցյալն է հիշում.

Եվ քեզ եմ ես հիշում,

Առաջի՛ն իմ երազ,

Եվ քեզ եմ ես հիշում,

Իմ վերջի՜ն,

Վերջին սեր…(Ա.Ա., էջ 60)

Լսվում են հրաժեշտի խոսքեր՝ «Մնաս բարո՜վ», հաջորդում են զղջման և ափսոսանքի ելևէջները. «Ավա՜ղ, փոքրի՜կս, ցավով մի ներքին// Ինձ պես ցինիկին միշտ պիտի ներես»: Վետվետում է «Էլեգիան». «Կանաչ էր ձյունը հոկտեմբեր ամսին»…ծառերի կանաչ տերևներին իջնող անժամանակ ձյունի դաժան սառնությունն էր ծփում շուրջդ.

Եվ կորուստ ուներ յուրաքանչյուր ծառ,

Եվ հավքերն էին բներից թափվում (Ա.Ա., էջ 63)։

Բանաստեղծն անզոր է կրել իր ծանրացած տառապանքը. «Տխուր է երևի և ծանր //Առաջին ու վերջին նվերս. //Ընդունի՜ր կարոտիս վախճանը… //Հոգնած են, հոգնա՜ծ են թևերս» (Ա.Ա., էջ 74)։

Սիրուց ու ատելությունից, հուսալքումից ու զայրույթից բզկտվող հոգին նախ ատելության խոսքեր է շպրտում աշխարհի դեմքին. («Ո՜նց եմ զզվել այս թևերից, Աստվա՜ծ վկա»), այնուհետև երանության խոսքեր.

ԱՅԲ երանի. չեք նախանձում իմ թևերին:

ԲԵՆ երանի, որ չեք հարբում պանդոկներում:

ԳԻՄ երանի. չեք ճանաչում պոետներին:

ԴԱ երանի, որ այսպիսի երգ չեք գրում (Ա.Ա., էջ 96)։

Լսվում է սայլերի՝ ճլվստացող անիվներով քամի խեղդող ձայնը, ձգվում հնձվորի երգը՝ կամրջելով օդն ու եկեղեցին, մարմրում գյուղի լույսերն աղոտ, հասկերով հյուսված սեղանի շուրջ տարածվում է աղոթքը, և հեռացող օրն օրհներգում է վախճանն իր գեղեցիկ («Խորհրդավոր ընթրիք»):

Հետո «Ճապոնական երգ»-ը («Ճերմակ լռություն», «պաղ թևեր», «սև իրիկուն», «արևի մոխիր», «աստղերի փոշի», «կարմրող լռություն», «ճերմակող արյուն»).

Ահա ամենն այն, ինչ ես կրեցի

Իմ արդեն մեռած կոպերի ներքո…(Ա.Ա., էջ 94)

Լսվում են հեթանոս հիմների արձագանքներն ու գողթան գուսանների փանդիռների բամբ հնչյունները.

Սակայն նույն պահին հառնում է իմ դեմ

Վահագն անվամբ անծանոթ մի մարդ:-

Նա հուր հեր ունի,

Բոց ունի մորուս

Եվ ձեռքին ունի եղեգան փողեր…(Ա.Ա., էջ 98)

Անցյալ ենք վերադառնում՝ չկռահելով, որ այդ «հեթանոսությունը լոկ բանաստեղծական խորհրդանիշ է, որի մեջ ոչ թե անցյալն է, այլ ապագայի երազանքը, այն ապագայի, ուր մարդը կլինի ազատ, զորեղ, զերծ երեսպաշտությունից, ուր մարդն ամբողջ հասակով կբարձրանա որպես հոգևոր ու մարմնավոր գեղեցկության ներդաշնակություն»[[17]](#footnote-17):

«Հրաշք օրեր» գրքի էությունը ոգու իմաստությանը հաղորդակցվելու ցանկությունն է, որ շարունակվում է նաև «Երգեր ձեզ համար», «Գիրք մնացորդաց», «Վարք արբեմոլի» շարքերում, որոնցում զետեղված են սիրային, խորհրդածական, անհատի ու շրջապատի կապը բացահայտող և բոլոր դեպքերում ինքնաճանաչման ներքին ու արտաքին սահմանները պարզող խոստովանություններ:

**ԳԼՈՒԽ ԵՐԿՐՈՐԴ**

**ՀՈԳԵՎՈՐ-ԳՈՅԱԲԱՆԱԿԱՆ ՆՈՐ ԱՐԺԵՀԱՄԱԿԱՐԳԵՐԻ ԲԱՆԱՍՏԵՂԾԱԿԱՆ ԸՆԿԱԼՈՒՄՆԵՐԸ**

**«ՎԿԱՅՈՒԹՅՈՒՆՆԵՐ»** (1989): Եթե վկայությունները սրբերի կյանքի ու գործերի մասին են, ապա Սարուխանի վկայություններում սրբեր ու սրբություններ չկան, և վկայություններն էլ իրական կյանքի, հրաշքի կամ տարաբնույթ օրերի մասին են։ Նա «իր օրերի մարդկանց» բանաստեղծական դիմանկարները կերտող վկա է․ Վիլեն Գաբուզյան, Ալեքսանդր Շագաֆյան, Պոլ Աքուլյան և այլք։ Բանաստեղծը վկան է ամեն ինչի՝ օրերի, ժամանակների, երկրի։

Ազգությունս՝ հայ: Անկուսակցական:

Ծննդավայրս՝ Մարգահովիտ գյուղ:

Ամուսնացած եմ: Չդատվա՜ծ անգամ

(Ա՜խ, հնամենի իմ արյան երկյուղ)…

…Դե ինչ, այսքանը: Չճամարտակեմ:

Կա՛մ կմահանամ, կա՛մ կսատակեմ…(Ա.Ա., էջ 119)

«Համառոտ կենսագրական»՝ «բանաստեղծության տողերի միջև»…

Ս.Եսենինն ինքնակենսագրականներից մեկում գրում է, թե՝ մնացյալը բանաստեղծություններիս մեջ է: Իսկական բանաստեղծի կենսագրությունն իր իսկ գործերում որոնելն ու գտնելը դժվար չէ, քանի որ ճշմարիտ պոեզիան հեղինակի կյանքի ու հոգու քնարական պատմությունն է հենց:

Սարուխանը համոզված է՝ ինքը պատկանում է հայոց բանաստեղծների «սրնգահար փաղանգին», ու թեև հայրենի քաղաքում է ստեղծագործում, «Գրական աչքը բողբոջել ու բացվել է քաղաքամայր Երևանում»[[18]](#footnote-18):

Նա բանաստեղծի ծնունդը կապում է ո՛չ Աստծո, ո՛չ սեփական անձի, ո՛չ էլ ժամանակի ու նրա ներկայացրած պահանջների հետ, ինչպես դա անում էր Սևակը («Ուշ ուշ են գալիս, բայց ոչ ուշացած»): Այս բանաստեղծը, խորն արմատներով ու հազար անտեսանելի ու տեսանելի թելերով կապված իր բնօրրանին, իր ծննդավայրին, իր հողին ու ջրին, մարդուն «բանաստեղծ դարձնող» կոչում էր հենց հայրենիքը։

«Վկայություններ» ժողովածուի մեջ հորդում է սարուխանական նվագը՝ թարմ ու անակնկալ պատկերներով՝ սերն առ հայրենիքը՝ վկայող իր ներկայությամբ, պոետական իր վկայաբանությամբ»[[19]](#footnote-19)։

Քոնն եմ և արդ. օրհնությամբ

Ինձ պոետ կարգի՛ր,

Բարեբանի՛ր քնարն իմ,

Շնորհազարդի՛ր (Ա.Ա., էջ 141)։

Տողերը հիշեցնում են եսենինյան խոսքերն իր ծննդավայրի, իր հայրենիքի մասին.

«-Գիտե՞ս, թե ինչու եմ ես բանաստեղծ,- հարցրել է նա մի գրողի: -…Ես հայրենիք ունեմ: Ես այնտեղից եմ դուրս եկել և ինչպիսին էլ լինեմ, կգնամ այնտեղ…Ուզո՞ւմ ես բարի խորհուրդ ստանալ… Հայրենի՛ք փնտրիր, կգտնես՝ իշխան ես: Չես գտնի՝ ոչինչ ես»[[20]](#footnote-20):

Սարուխանը բացառիկ սեր և նվիրվածություն էր տածում իր երկրի նկատմամբ, և նրա համար ամենամեծ կոչումը հայ լինելն էր.

Մեծարանք չեմ փափագում,

Անաչառ իմ հա՛յր,-

Մեծարված եմ ի ծնե

Կոչումով իմ հայ (Ա.Ա., էջ 145)։

Նա պատվիրում է. «Հայ լինել մի քիչ, //Հայ իրավունքո՛վ ունենալ Մասիս //Ու ժպտալ Հայոց գերբերի միջից»:

«Բոլոր էն մարդկանց, ովքեր հայի պես չեն ապրում, ես ավելին եմ ատում, քան թուրքին կատեի: Անտանելի բան է, ինձ համար մեծ դարդ է էսօրվա հայի կերպարը: Ես ասում եմ` հայը ոչ միայն ազգ է, այլ նաև կոչում: Եթե որևէ մեկն այն ունի, պիտի դա իսկապես բարձր պահի, այն աստիճանի, ինչպես այն հայերը, ում անունները մենք սիրում ենք հաճախ թվել` Նժդեհ, Անդրանիկ և այլն, որոնց ասույթներն անընդհատ ասում են, կրկնում, բայց այնպիսի մարդիկ, որոնք մի բջիջով անգամ Նժդեհին չեն գցել, ոչնչով չեն ուզում նմանվել»[[21]](#footnote-21),- զայրանում է բանաստեղծը:

Բանաստեղծի երգած Հայաստանը չես շփոթի ուրիշների երգած Հայաստանի հետ: Այն «գեհենը հերքող» «դրախտավայր Երկիր» է, որի «Պատմական քարտեզի Ամեն անկյունից Սահմանապահ մի հույս է ձեռքով անում», նրա Հայաստանում պատմության «արեգնափայլ էջերից» ելնող քերթողները Արարատի գագաթին են նստում հացի, լսում «զանգերի ղողանջը ծովակից Վանա», հասնում Տիգրան Մեծին, զգում տարածված ծովահոտը, տեսնում Արդահան ու Կարս քաղաքների ծնունդը, ապա վեր է հառնում Ավարայրը, և թափվում «քրիստոնե հավատի» արյունը… արդեն այլ է Հայաստանը, քանի որ ծիրանածուփ դրոշի հովանու ներքո նոր կերպարանք է առել նրա նախատարիքը:

Հեղինակի սիրտը մղկտում է Հայրենիքին հասցված նզովքների, նրա «հտպիտ» զավակների, ազգամիտ խոսքը հոխորտանքով փոխարինած «տեսական որդոց» համար: Ուզում է տեսնել իր հայրենիքի ծովասույզ արեգակների վերակենդանացումն ամեն օր, աստվածային լույսի փարումն իր Հայքի մի պատառ հողին, և ուխտում է անել ամենայն հնարավորը՝ հայրենիքի որդիների դարձի, նրա վերածնման համար, իսկ…

Նպատակիդ հանդիման

Եթե նահանջեմ,

Թող պատիժդ ատրագույն

Ցմահ ինձ տանջե (Ա.Ա., էջ 145):

Սարուխանը մեծ հայրենասեր էր, որքան էլ ճակատագիրը դարձներ թափառիկ ծրար, նրա հետդարձի հասցեն չէր փոխվելու..

Դու իմ հետադարձ հասցեն ես միակ, -  
Իմ անկրկնելի ճակատագիրը,   
Իմ բաց երգերը, իմ վերքերը փակ,   
Իմ հիշատակած միակ Երկիրը (Ա.Ա., էջ 154):

Ներբողում է գեղեցիկն ու վսեմը, «սրբագործված Մարդուն».

ՄԱՐԴԸ նա է,

Ով ժպտում է շիրիմից

Մերձավորի սգահայաց սրտի մեջ,

Որ հոլովվենք մարդավարի՝

Ես,

Իմ,

Ինձ,-

Տիեզերքի տերունական սրտին մերձ…(Ա.Ա., էջ 133)

Եվ թողնելով «Չարն ու Բարին»՝ բանաստեղծը քայլում դեպի լույսը.

Լույս եղև ապա: Եվ տեսա ես ինձ,

Եվ նախասարդի սերունդներ բազում…

Եվ լուսնկայի ամեն եղջյուրից

Խորհուրդ էր թափվում, ինչպես երազում (Ա.Ա., էջ 122):

Երկնային այդ լույսն արտացոլվում է բանաստեղծի ներաշխարհում՝ ստեղծելով տարբեր հոգեվիճակներ: «Հանկարծ բացվեցին իմ աչքերը գոց //Ու նշմարեցին մղկտափոշին». նրա գեղեցիկ երազը բախվում է բիրտ իրականությանը, որը մռայլ է և արյունոտ, «Որ պսպղում է շուրջը աստեղաց՝ //Այլափոխելով պատկերը վերքի…»։

Լույսը Սարուխանի պոեզիայի հիմնական շաղախն է: Բազմաթիվ բանաստեղծություններում՝ «Տագնապող աղոթք», «Երգ առ Հայաստան», «Ֆյոդոր Դոստոևսկի», «Սեպտեմբերյան տաղ», «Էջմիածին» և այլն, նա լույս ու արևներ է նկարել: Լույս է երգել նաև Մեծարենցը, երբ «Արյուն է եղել աշխարհում: //Եղել է եղեռն ու կռիվ»:

**Իր բանաստեղծությունների մեջ աշխարհից հեռանալու մասին այսպես է խոսում Սարուխանը.**

Ահա և չկամ:  
Իմ փոխարեն  
Մնացին երգերն իմ թերահայտ,  
Եվ հիմա պիտի  
լոկ երգերն այդ

Մոռացվող անունն  
իմ փողհարեն (Ա.Ա., էջ 116):

**«ԱՅԼ ԺԱՄԱՆԱԿՆԵՐ»** (1999)**:** Կան անհատներ, ովքեր իրենց ստեղծագործությամբ մի ամբողջ ժողովրդի ոգին, կյանքը, կենցաղն ու պատմությունն են խորհդանշում: Ժողովուրդների պատմությունն այնքան էլ շռայլ չէ այդպիսի անհատներով: Ազգային զարթոնքի պահերին են ծնվում նրանք: Հյուսվեց Սարուխանի ստեղծագործական սխրանքը, «բանաստեղծության տողերի միջև» հարազատ ժողովրդի զտած ոգին, տառապանքը, բերկրությունն ու երազն են ցոլանում: Լսելի են բնության արարչագործ ոգուն ձոնված երգերի արձագանքները, մեր հինավուրց վանքերի խորհրդավոր գմբեթների տակ հոգեկան տուրք ու աղոթք դարձող հնչյունները և մեր զվարթախոս քառյակները, որոնք սիրո ու կյանքի հրաշքն են փառաբանում…

«Անընդհատ նորարար և ինքնատիպ» բանաստեղծն իր ստեղծած աշխարհն այսպես է բնորոշում.

Օ՛, Մի՜տք անմայրամուտ,  
Անվերջավոր կամար՝  
Ներդաշնություն ու Գյուտ  
Բանաստեղծի համար[[22]](#footnote-22):

Սարուխանի մեջ ասես միաժամանակ մի քանի բանաստեղծ էր ապրում.

Տանն եմ. Անուշ կարոտի խոսքերն ինչպե՜ս են զտել

Մեր Օհանեսն ու Ավոն և Վահանը մեր տրտում… (Ա.Ժ., էջ 36):

Սարուխանի պոեզիայում թումանյանական պայծառություն կա, վառվռուն ցոլքեր կան իսահակյանական պոեզիայից, և տերյանական նրբալույս կա: Այս մեծերի նման նա էլ երգեց հայրենասիրական երգեր՝ փառաբանելով իր հայրենիքը՝ Հայքը՝ հնչեցնելով որպես «Հուսո ահազանգ».

Թող Մասիսներն ահազանգեն  
Զույգ զանգերով զրնգուն,

Թող սասանվի Ագռավաքարն,  
Ու Մհերը ելնի դուրս`  
Միաբանի՛ յուր ծռերին

Հավատամքով սասնագույն,  
Որպես հանուր քաջալերանք,  
Որպես համակ խրախույս...

Ու Հազարան հավքը հայոց  
Երբ գեղգեղի Սեր ու Հույս,

Ու համբառնեն, ԵՐԿԻ՛Ր իմ ՀԱՅՔ,  
Արևներդ ծովասույզ…(Ա.Ժ., էջ 27)

Մեր էպոսի ամենատառապած, ամենաերազող հերոսն է Փոքր Մհերը: Իր հոր՝ Դավթի վերաշինած Մարութա վանքի ավերակները տեսավ, անկման եզրին կանգնած հայրենի երկիրը տեսավ, հայրենի ժողովրդին՝ զրկված վաղեմի ուժից ու փառքից: Հնչում են զանգերը, հզոր ձայներ են փոթորկվում, Մասիսի քարեղեն բարձունքներում ամեհի կանչեր են թնդում, էպոսի հսկան հալածում է հայրենի լեռներն ի վեր սողացող թշնամուն:

Մհերը, որ այլևս անզոր էր կրելու իր բաժին տառապանքը, փակվեց Ագռավաքարում՝ իր հետ տանելով իր երազանքը, որ

«Ցորեն կէղնի քանց մասուր մի,

Գարին կէղնի քանց ընկույզ»,

Ու լո՜ւյս կիջնի մեր էպոսին՝

Աստվածային խաղաղ լույս:

Բախտը, հայ ժողովրդին ազատ տեսնելու երազանքները բանաստեղծին դարձրել են շվար, և նա, ասես արձագանքելով էպոսի հերոսին, նույն մորմոքով ասում է.

–Իմ հացի դանակն իմ սիրտը խրվեց.

Հացս՝ այլախոհ, սիրտս՝ այլամիտ…

Հավատամքներիս Հիմքը խարխլվեց՝

Որդեգրելով վարքը ջայլամի (Ա.Ժ., էջ 13):

Մեր ժողովրդի հերթական կարեվեր վերքերից մեկը դեկտեմբերյան աղետն էր, որն անամոք ցավ պատճառեց, «Եվ սևափաթիլ ձյուն է մեր սրտում…».

Վա՜յ քեզ,

Դեկտեմբեր՝ անողորմ երազ,

Որ տեսիլվեցիր յոթնալույսի հետ.

Վա՜յ քեզ,

Զոհարար աստծո պատերազմ,

Նահատակներին ՈՂՈՐՄԻ տուր գեթ (Ա.Ժ., էջ 22):

«Ավեր Տան մեջ» դեռ չգիտենք՝ «մե՞նք ենք սգվորը, թե՞ մեզնից անլուր դուք եք մեզ սգում», ինչպե՜ս բարբառենք՝ «ՆՆՋԵՑԵ՜Ք ԽԱՂԱՂ» ու «սգակոկորդ փղձկալով» արտաբերենք՝ «ԹՈՂ ԹԵԹԵՎ ԼԻՆԻ ՀՈՂԸ ՁԵԶ ՎՐԱ»,

Որ ձեր հայրենի հողը դիակոծ

Չցնցվի հանկարծ ու չըերերա…

Այս արհավիրքն ավելի համախմբեց մեզ. շտկեց մեր ողնաշարը՝ ի հեճուկս ու ի զարմանս մեր թշնամիների: «Եվ Աստված տեսավ, որ բարի է հույժ», «հավատավոր հույս հղեց» հային՝ «կախսիրտ ու տրտում».

Կչքվի, հոգի՛ս, խավարն անօրեն,

Փա՜խ կտա փութով ցուրտն այս եղկելի,

Ու աստվածահար կծաղկես էլի…(Ա. Ժ., էջ 50)

«Հանկարծահայտ հավքը Հուրհրան ճյուղաճոճիկ» ճախրեց, ծառը շողշողաց, նահատակների փառքը փողփողաց: Վերջապես լո՛ւյս է.

Լյա՜ռն էր Արարատ բոցկլտում ի հո՛ւշ,

Ինչպես Ապրիլյան տարելիցը պարզ…

Եվ մեր օրերից մինչ օրերն անհուշ

Պատարագում էր Հա՜յքը հոտնկայս:

Նա երգեց ցավն ու տառապանքը, անդրշիրիմյան աղաղակները, մահվան տեսիլներն ու Մաշտոցի գյուտի փառքը: Երգեց զարմանալի ինքնատիպությամբ, ինքնամոռաց և նվիրումով:

Այսպես է բնութագրում Սարուխանին Հրանտ Մաթևոսյանը. «Երկար տարիներ իր յուրաքանչյուր հրապարակման հետ լինել օրվա լավագույն հրապարակման հեղինակը և անունը չփնտրել հայ պոեզիայի տան ճակատին, նոր իրականության և նոր բանի այդպիսի օժտվածություն ունենալ և չգայթակղվել փառքից՝ նոր իրականության ճակատին դրոշմվելու նոր խոսքով, այլ լինել անընդմեջ, քայլել անընդմեջ նորի և հնի եզրով՝ տեսադաշտից չկորցնելով անցյալը և անգիտության չտալով նորը,- այսպես կարող է լինել միայն հայրենի տան զուսպ, լռակյաց, խելացի տղան: Այսպիսի որդի ունեցող տունը չի փլվի»[[23]](#footnote-23):

**«ԱՍՏԾՈ ԱՌԱՎՈՏ**» (1999): «Մի հատընտիր, որ կոչված է ընթերցողին ներկայացնել Հրաչյա Սարուխան բանաստեղծի ամբողջական դիմանկարը»[[24]](#footnote-24), «Աստծո առավոտ»-ն է։

«Եզրագծված տարածքի ներսում ապրված հրաշք օրերի փաստումն ենք տեսնում, որ վկայում է որպես բառ, խոսք, որպես Աստծո տված Շնորհի գործադրում, և հեղինակն այդ կենսատարածքից կամա ու ակամա հայտնվում է այլ ժամանակների մեջ»[[25]](#footnote-25):

«Բառի լավագույն իմաստով պահպանողական և բառի լավագույն իմաստով նորարար է Հրաչյա Սարուխանը: Բառն իր գործերում ծավալ ունի, հնչողություն ու ձայն, բայց բառն առաջին հերթին ոգու խորհրդի բացահայտիչն է»[[26]](#footnote-26):

Հստակվում են բառի ծանրակշիռ արժեքի վերաբերյալ պատկերացումները: Բանաստեղծը որոնում է բառիմաստը («Վարագույրը թաքցնում է բառն անհրաժեշտ. //Բառը, որ անդադար որոնել եմ»), չի բավարարվում միայն իր բաժին ներկայով ու սարսափում է բառերի արժեզրկման վտանգից: «Յուրաքանչյուր գործ ստեղծելիս ինքն այրվում էր գիշերաթիթեռի նման, որպեսզի, ինչպես ինքն էր սիրում, բանաստեղծության ամեն բառ իր տեղում լինի, և ինչպես ասել է մի առիթով՝ բառը բառի ու տողը տողի հետ հաշտ ու համերաշխ ապրեն»,- այսպես է բանաձևում Շանթ Մկրտչյանը[[27]](#footnote-27):

Այստեղ հանդես են գալիս քնարական հերոսի հոգեբանության, մտածելակերպի, հասարակական ու կենցաղային առօրեական հարաբերությունների վերաբերյալ պատկերացումների, բնության և մարդու նկատմամբ ունեցած վերաբերմունքի դրսևորումները։ Համադրվում են գերազանցապես հայրենիքի ճակատագիրն ու սիրո քնարը, խոհագրությունն ու ժամանակի համապատկերում դրսևորվող անհատի դրաման:

Երևում են բանաստեղծի անհուն սերը, նրա խանդավառությունը, նրա անսկիզբ ու անծայր նվիրումն իր հայրենիքին: Սարուխանի հերոսը, մինչև վերջ դատարկելով վայելքի ու տառապանքի բաժակը, ցանկանում է լինել մանուկ ու ծեր, իմաստուն ու խենթ, զգալ ցավն ու ուրախությունը։ Սեր, նվիրում, տառապանք, ցավ… Նա ամեն ինչ տեսել ու զգացել է. խաչվել է, զոհվել, փառաբանվել, արհամարհվել, նահատակվել, հարություն առել: Նա միայնակ է այս աշխարհում.

Այս հանդարտ հոսող շփոթի ներսում,

Ամենքից լքված անհայտ մի նավորդ-

Դու ինքդ,

ի՛նքդ,

Ի՜նքդ էիր ուզում՝

Քեզ հորինեին այսքան մենավոր (Ա.Ա., էջ 91):

Հոգին կարկատող ասեղն ու թելը բանաստեղծի վշտին անճանաչ մնացին, և միայն անբաժան ընկերները՝ թուղթն ու գրիչը հասկացան ներսի ալեկոծումը.

Իմ որբուկ գրի՛չ, անտերունչ իմ թո՛ւղթ,  
Ո՞վ է խորթ փոշին ձեզնից վանելու,-  
Ա՜խ իմ Ձեռագիր՝ ետմահու պանդուխտ,  
Առանց իմ Աջի ի՞նչ ես անելու…(Ա.Ա., էջ 135)

Բանաստեղծի տառապանքն այնքան է ծանր, որ «Հոգին ուզում է մարմնից փախչել, //Մարմինն ուզում է հեռանալ հոգուց»՝ ամեն ինչ մոռանալու համար, մոռանալ «ստույգ դժոխքն ու դրախտը պատիր»: Աստծո պատկերով ստեղծված մարդը «չէր վերագտնում վիճակը նախկին».

Մարդը շատ է հեռացել Աստծուց, «հեզանինջ Վերջի ու անվախճան Սկզբի» միջև մի ունայնություն է, ինչը կարելի է լցնել միայն լույսով ու սիրով՝ ազնիվ ու անկեղծ:

Ահա՛ Վերջը հեզանինջ:

Ահա՛ Սկիզբն անվախճան…

-Չքանում ենք քեզանից

Ու հայտնվում, Աշխա՛րհ ջան (Ա.Ա., էջ 123):

Ամեն ինչի մեջ դեռ սեր կա, և սիրով կարելի է ցրել խավարը: Ասել է թե` խավարն անզոր է լույսի դեմ («Կլքվի հոգիս, խավարն անօրեն, //Փախ կտա փութով ցուրտն այդ եղկելի»), և հույժ բարի է Երկնային տերը, որի գթասրտությանը դեռ պիտի արժանանանք։

Մերն է այս երկիրը, այս հողը, այս ջուրն ու երկինքը, ամբողջ աշխարհը.

Քո հրաշալի ձյունազեղումով,

Ճերմակ օծումով քո բեհեզաշար,

Շռայլափաթիլ անշառ քո ձյունով,

Ում ձյունեղությամբ շռայլ ես, Աշխա՛րհ (Ա.Ա., էջ 221):

Իսկ Աստծո լույսով օծվելու համար պետք է ապաշխարել՝ ազատվելու աշխարհիկ մեղքերից և աղոթքը շուրթերին մոտենալ զոհասեղանին՝ վերստին կատարյալ ու անթերի դառնալու համար. «Բիբլիական դուռդ բա՛ց, //Նոյի նման մտնեմ ներս»: Սեփական մեղքերի գիտակցումով էլ սկսվում է ինքնամաքրման ուղին. ցանկություն է առաջանում Տիրոջ օրհնանքով այդ մեղքերից մաքրվել.

Իսկ եթե վաղը հանդիպենք նորից,

Ու առաջվա պես ձեզ վիշտ պատճառեմ, -

Թող արհամարհվեմ երկնային Հորից,

Եվ սատանաներն իմ մասին ճառեն…

Ինքնամաքրման ճանապարհով գնացող նրա հերոսը դավանում է գեղեցիկն ու վսեմը, հոգատար է ու բարի, մարդկային ու ողջամիտ, գիտի՝ ինչ է ատելությունն ու արհամարհանքը, սերն ու խիղճը, բայց երբեմն ինքն իրեն Աստծո պատկերով տեսնելու պահանջ է զգում: Նրա հերոսը «մայթերին քայլող հրեշտակ», «երկնքից իջած դև» չէ և չի հավատում, թե «Իբր Մարիամը մենիկ իր մայրն է» //Եվ ինքն էլ մանուկ Հիսուսն է հրեն»: Այս անկատար աշխարհում նրա համար ամենացավալին ու ամենամտահոգիչը անհատի կորուստն է: Օրեցօր մարդն օտարանում է բնությունից, երկրից, իր Աստծուց, իր հավատից, միմյանց են խառնվում խավարն ու լույսը.

… Եվ քնի մեջ հնձվորները շփոթեցին

Հայհոյանք ու աղոթք։

Եվ միևնույն շփոթ աղոթքի մեջ

Քրիստոսն ու Հուդան հաղորդվեցին…(Ա.Ա., էջ 82)

«Ատծո առավոտ» գրքում խորն է բանաստեղծի մտահոգությունը, և նրան տանջում է մի հարց. «Ինչո՞ւ այսպես եղավ»: Տիրոջ զգացումն է մեզ լքել, այս հողի, քար ու ջրի, այս երկրի, ուրախության, վշտի, հույսի ու հուսալքության տիրոջ զգացումը: Ցավ կա բանաստեղծի հոգում, մտահոգությունների ու կորուստների ցավ.

Հայրական տուն հասավ՝

Ինքն իրենից խոցված:

Տունը կանգուն տեսավ,

Դարպաս ու դուռ գոցված (Ա.Ա., էջ 233):

Ու «շիրմից անհայտ» լսվում է բողոքի ճիչ.

Տո՛, ծնողա՛ց հիմար,

Շնչավո՞ր ես, թե՞ իր…

Ծնողներիդ համար

Ողորմատեղ պահի՛ր (Ա.Ա., էջ 233):

Անցյալի հուշերն արթնանում են, հիշում է հարազատ վայրերը, կարոտում թանկ ու մտերիմ մարդկանց, ովքեր արդեն չկան, որոնց «շիրիմները խռով են արդեն», և կորստի ցավը խեղդում է նրան:

1980-ականներ… Խառնակ ժամանակներ… Խավար ու ցուրտ…Պատմությունը շարունակվում է. մի՞թե դեգերելու ենք նույն ճանապարհով. «Ինչ-որ տեղ //Իր հերթական փուլը կապրի //Անհեթեթ պատերազմը»: Բանաստեղծը տագնապ է ապրում, հնչեցնում հուսո ահազանգ ու տեսնում փրկության միակ ճանապարհը «Հերակլես է հարկավոր //Ախոռներում մեր ավգյան»: Մենք պետք է համախմբվենք և տեր կանգնենք արյամբ ու զրկանքներով ձեռք բերված մեր Ազատությանը.

Քաղաքամոր սրտի մեջ, ամբողջ կանչով իր արյան,

ՄԻԱՑՈՒՄ էր ձայնարկում բազմությունը մեր այն հոծ…

\_Ցնծա՛ մեզ հետ, օ՜ Չարենց, զի մեր երթին Նաիրյան

Իրենց ողջույնն են հղում… մանկատուն ու ծերանոց (Ա.Ա., էջ 213):

«Ըմբոստացի՛ր»,- կոչ էր անում Չարենցը, ով իր ժողովրդի փրկությունը տեսավ դեպի արևը քայլող խելագարված ամբոխների երթի ու տարերքի մեջ: Արևի մասին նա վաղուց էր երազում, որին հասնելու համար քայլել է նաև Աբու-Լալայի քարավանը: Պատմության նոր դարաշրջանի արևն էր դա, արևն այն հեղափոխության, որն ազդարարում է հավասարություն, ազատություն և խաղաղություն:

Դեռ հասնելու է երկունքով մի նոր,

Խաչված իմ երկիր, քn Թագն ու Գահը,

Եվ լեռան վրա

Պիտի հուրհրա

Քո Եռաերանգ արևագալը (Ա.Ա., էջ 222):

Ստեղծագործական որոնումների ճանապարհին Սարուխանը, իր մեջ կուտակելով աշխարհի բոլոր լույսերն ու գույները, կատարելագործել է իր վարպետությունը: Յուրաքանչյուր գույն արտահայտում է որևէ հոգեվիճակ, զգացմունք՝ թախիծ, վերհուշ, ուրախություն և այլն: Նա կարողանում է գունավորել ամեն ինչ.

Ձյունը՝ սպիտակ, հասկերը՝ դեղին,

Արյունը՝ կարմիր, կանաչը՝ կանաչ…

Ամեն ինչ այսպես, միշտ ՝ տեղը-տեղին,-

Սայաթ-Նովի պես պիտի հասկանա…(Ա. Ա., էջ 204)

Սարուխանն իր հոգուց էր հանում ասելիքը և դրա շնորհիվ էր, որ նա համարյա թե ժամանակ չէր կորցնում գրական վարպետության վրա: Մեծ էր ասելիքը, և նրան պետք էին ամենահասարակ, պարզ, առօրյա բառեր՝ իր մեծ զգացմունքն ու միտքն արտահայտելու համար: «Ասելիք չունեցողները կամ քիչ ունեցողներն են իրենք իրենց պղտորում, որպեսզի ծածկեն հատակը և խորության պատրանք ստեղծեն»[[28]](#footnote-28):

«Խորենացու մեդալակիր, //Եվ մրցանակներ շահած բազում» «հեղինակն «Աստծո առավոտ»-ի, «որ բերկրություն բերեց այբբենաբույր օդի //Հայոց շնչառական կարոտներին…», խոր էր իր թափանցիկության մեջ, և ազատություն ու բնականություն կար նրա գործերում․

Այն ամենը, ինչ որ գրվել է միշտ,

Սուտ է և հորինված:

Ճերմակ թղթի վրա,

Զարմանալի անկեղծությամբ,

Սև թանաքը ստում է միշտ և հորինում (Ա.Ա., էջ 105):

**ԵԶՐԱԿԱՑՈՒԹՅՈՒՆՆԵՐ**

1. Հրաչյա Սարուխանի բանաստեղծությունների առաջին իսկ հրապարակումներն իրենց ինքնատիպությամբ, ասելիքի թարմությամբ, բանաստեղծական արտահայտչամիջոցների բազմազանությամբ նոր խոսք էին հայ պոեզիայի անդաստանում:
2. Բավականին ծանրակշիռ ու կառուցիկ է Հրաչյա Սարուխանի խոսքը, ազատ ու անկաշկանդ, որոշակի ու դիպուկ, առանց ավելորդ հուզականության ու գունազարդումների։ Առանձին բանաստեղծություններ ու շարքեր ուղղակի հիացմունք են պատճառում մտքի խորության ու կատարողական վարպետության, գույների ու հնչերանգի ընտրության առումով։
3. Ռուս և համաշխարհային գրողների ստեղծագործությունների Սարուխանի թարգմանությունները աչքի էին ընկնում իրենց բնագրային հարազատությամբ և հայեցի հնչեղությամբ:
4. Բանաստեղծի ստեղծագործական ծննդաբանությունը սկիզբ է առնում Ե.Չարենցի և Ս.Եսենինի աշխարհներից: Սարուխանի պոեզիան հարստանում համաշխարհային գրականության փորձով։ Բանաստեղծելու բարձր վարպետությունը, հետաքրքիր լեզվամտածողությունը մի առանձին հմայք ու գրավչություն են հաղորդում Հ. Սարուխանի բանաստեղծությանը:
5. Առանձնակի հետաքրքրություն են ներկայացնում քրիստոնեական խորհրդանիշների օգտագործման, հանրաճանաչ միֆերի մեկնության, նրանց առեղծվածների գաղտնազերծման սարուխանյանական վերլուծությունները:
6. Նա կարողացավ հայի դրաման, հայ հոգու տրտմությունն ու ցավը տարրալուծել է Մարդու դրամայի մեջ: Նրա պոեզիայի ճիշտ կենտրոնում կանգնած է Մարդը, կանգնած իր տառապանքով ու արցունքով, իր թռիչքներով ու թռիչքներին հաջորդող ցավագին անկումներով, իր աստվածային սիրով:
7. Հ. Սարուխանը, չկորցնելով իր ինքնությունը, կարողացավ առանց արհեստական միջամտությունների հետևել բանաստեղծական մտածողության բնական զարգացման օրինաչափություններինև հաջողության հասնել:

**ՕԳՏԱԳՈՐԾՎԱԾ ԳՐԱԿԱՆՈՒԹՅԱՆ ՑԱՆԿ**

Գրքեր

1. Գասպարյան Դ., Հայ գրականություն, Գիրք երրորդ, Ե., «Զանգակ-97», 2007, 704 էջ:
2. Դավթյան Վ., Զուգահեռ ճանապարհ, Ե, «Հայաստան», 1976, 403 էջ:
3. Սարուխան Հ., Աստծո առավոտ, Ե., «Նաիրի», 1999, 252 էջ:
4. Սարուխան Հ., Եզրագծեր, Ե., «Սովետական գրող», 1977, 47 էջ:
5. Սանթոյան Մ., Հ., Տաղի մոգերից մեկը: Ե․, «Վան Արյան»: 2000, 104 էջ:

Փիլոյան Վ., Ժամանակի ձայները, Ե․, «Լուսակն», 2008, 220 էջ:

Մամուլ

1. Գասպարյան Դ., Հրաչյա Սարուխան պոետը, «Գրական թերթ», 2016, 13 ապրիլի, թ. 10(3111):

Գյուլզադյան Դ., Տիրատուր ներքնատեսություն, 2007, 26 հոկտ.:

Հուսիկ Ա., Հրաչյա Սարուխան պոետը, «Գրական թերթ», 2016, 13 ապրիլի, թ. 10(3111):

1. Մաթևոսյան Հ., Հրաչյա Սարուխան պոետը, «Գրական թերթ», 2016, 13 ապրիլի, թ. 10(3111):
2. Սարուխան Հ., Ինձ համար մեծ դարդ է էսօրվա հայի կերպարը, «Նոր-Դար», 2016, թ.2-4, 240 էջ:
3. Սարուխան Հ., Հանուն համամասնության, «Գրական թերթ», 2012, 23 մարտի, թ. 9(3110):
4. Սարուխան Հ., Հիմիկվա մարդուն իմ պոեզիան չի հետաքրքրում, Ե., «Հետք», 2012, 10 հոկտ.:
5. Փիլոյան Վ., Ի տրիտուր և անտրտունջ, «Գրական թերթ»,2013, 13 նոյ.:

1. Սարուխան Հ․, Աստծո առավոտ, Ե., «Նաիրի», 1999, էջ 5: (Այսուհետև Հ.Սարուխանի ժողովածուներիցբերվող բանաստեղծական մեջբերումների համար փակագծերում կնշվեն միայն ժողովածուն և էջը:) [↑](#footnote-ref-1)
2. Գյուլզադյան Դ․, Տիրատուր ներքնատեսություն, 2007, 26 հոկտ․: [↑](#footnote-ref-2)
3. Սարուխան Հ․, Հիմիկվա մարդուն իմ պոեզիան չի հետաքրքրում, Ե., «Հետք», 2012, 10 հոկտ․, էջ 174: [↑](#footnote-ref-3)
4. Գասպարյան Դ․, Հրաչյա Սարուխան պոետը, «Գրական թերթ», 2016, 13 ապրիլի, թ. 10(3111): [↑](#footnote-ref-4)
5. Սարուխան Հ․, Ինձ համար մեծ դարդ է էսօրվա հայի կերպարը, «Նոր-Դար», 2016, թ. 2-4, էջ 170: [↑](#footnote-ref-5)
6. Նույն տեղում, էջ 172: [↑](#footnote-ref-6)
7. Սարուխան Հ․, Հիմիկվա մարդուն իմ պոեզիան չի հետաքրքրում, Ե., «Հետք», 2012, 10 հոկտ., էջ 176: [↑](#footnote-ref-7)
8. Արա Հ․, Հրաչյա Սարուխան պոետը, «Գրական թերթ», 2016, 13 ապրիլի, թ. 10(3111): [↑](#footnote-ref-8)
9. Սանթոյան Մ․, Տաղի մոգերից մեկը, Ե․, «Վան Արյան», 2000, էջ 7։ [↑](#footnote-ref-9)
10. Սարուխան Հ․, Հիմիկվա մարդուն իմ պոեզիան չի հետաքրքրում, «Հետք», Ե., 2012, 10 հոկտ., էջ 175: [↑](#footnote-ref-10)
11. Դավթյան Վ․, Զուգահեռ ճանապարհ, Ե․, «Հայաստան», 1976, էջ 144: [↑](#footnote-ref-11)
12. Սանթոյան Մ․, Տաղի մոգերից մեկը, Ե․, «Վան Արյան», 2000, էջ 18։ [↑](#footnote-ref-12)
13. Դավթյան Վ․, Զուգահեռ ճանապարհ, Ե., «Հայաստան», 1976, էջ 183: [↑](#footnote-ref-13)
14. Գասպարյան Դ․, Հայ գրականություն, Գիրք երրորդ, Ե., «Զանգակ-97», 2007, էջ 485: [↑](#footnote-ref-14)
15. Նույն տեղում, էջ 485: [↑](#footnote-ref-15)
16. Նույն տեղում, էջ 486: [↑](#footnote-ref-16)
17. Դավթյան Վ․, Զուգահեռ ճանապարհ, Ե․,«Հայաստան», 1976, էջ 162: [↑](#footnote-ref-17)
18. Սարուխան Հ․, Հանուն համամասնության, «Գրական թերթ», 2012, 23 մարտի , թ. 9(3110), էջ 12: [↑](#footnote-ref-18)
19. Սանթոյան Մ․, Տաղի մոգերից մեկը, Ե․, «Վան Արյան», 2000, էջ 45։ [↑](#footnote-ref-19)
20. Դավթյան Վ․, Զուգահեռ ճանապարհ, Ե., «Հայաստան»,1976, էջ 169: [↑](#footnote-ref-20)
21. Սարուխան Հ․, Ինձ համար մեծ դարդ է էսօրվա հայի կերպարը, «Նոր-Դար», 2016, թ. 2-4, էջ 172: [↑](#footnote-ref-21)
22. Սարուխան Հ․, Հանուն համամասնութան, «Գրական թերթ», 2012, 23 մարտի, թիվ 9(3110): [↑](#footnote-ref-22)
23. Մաթևոսյան Հ․, Հրաչյա Սարուխան պոետը, **«**Գրական թերթ», 2016, 13 ապրիլի, թ. 10(3111): [↑](#footnote-ref-23)
24. Սանթոյան Մ․, Տաղի մոգերից մեկը, Ե․, «Վան Արյան», 2000, էջ 89։ [↑](#footnote-ref-24)
25. Փիլոյան Վ․, Ժամանակի ձայներ, Ե., «Լուսակն», 2008, էջ 197: [↑](#footnote-ref-25)
26. Փիլոյան Վ․, Ի տրիտուր և անտրտունջ, «Գրական թերթ», 2013, 13 նոյ.: [↑](#footnote-ref-26)
27. [↑](#footnote-ref-27)
28. Դավթյան Վ․, Զուգահեռ ճանապարհ, «Հայաստան», Ե., 1976, էջ 118: [↑](#footnote-ref-28)